KIRJALLINEN KYSYMYS P-3542/00

esittäjä(t): Torben Lund (PSE) komissiolle

(8. marraskuuta 2000)

Aihe: Lyijy

Lyijystä ihmiselle aiheutuvat vakavat terveyshaitat on kansainvälisesti hyvin dokumentoitu, ja WHO on tunnustanut ne. Myös ympäristöhaitat on vahvistettu kansainvälisesti. Lyijyä käytetään tuhansissa tuotteissa. Kaikki lyijyä sisältävät tuotteet eivät itsessään ole aina vakava ongelma, mutta lyijyn kokonaismäärän vaikutus on hyvin vakava terveys- ja ympäristöhaitta.

Aikooko komissio ehdottaa lyijyn ja lyijyä sisältävien tuotteiden valmistamisen, myynnin ja tuonnin kieltämistä?

Mikäli kyllä, ehdotukseen olisi siinä tapauksessa sisällytettävä kaikki lyijyä sisältävät lopputuotteet ja laadittava näiden tuotteiden vaiheittaista poistamista koskeva kattava aikataulu.

Tiedustelisin myös komissiolta, mitä lyijyn käyttöä koskevia kieltoja ja rajoituksia sisältyy nykyiseen lainsäädäntöön ja mitä käyttöä koskevia kieltoja ja rajoituksia sisältyy esitettyihin direktiivi- ja asetusehdotuksiin?

David Byrnen vastaus komission puolesta

(12. joulukuuta 2000)

Komissio on tietoinen lyijyn haitallisista vaikutuksista ihmisten terveyteen ja ympäristöön. Lyijyn käyttöön liittyviä riskejä on jo jonkin aikaa käsitelty yhteisön lainsäädännössä.

Useimmat lyijy-yhdisteet luokitellaan vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27. kesäkuuta 1967 annetun neuvoston direktiivin 67/548/ETY(1) mukaisesti lisääntymiskyvyn kannalta myrkyllisiksi, haitallisiksi tai ympäristön kannalta vaarallisiksi (ekomyrkyllisiksi) tai niihin katsotaan liittyvän terveydellisten haittojen vaara pitkäaikaisessa altistuksessa. Asiakirja-aineistoa on lisäksi runsaasti ihmisten ja ympäristön altistumisesta lyijy-yhdisteille, jotka ovat peräisin ilmasta, maaperästä ja elintarvikkeista.

Erityistilanteissa, joissa lyijylle altistumista on arvioitu, komissio on ottanut käyttöön toimenpiteitä lyijyn korvaamiseksi bensiinissä, maaleissa (tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27. heinäkuuta 1976 annettua neuvoston direktiiviä 76/769/ETY(2) kahdeksannen kerran muuttava direktiivi) ja ajoneuvoissa (romuajoneuvoista 18. syyskuuta 2000 annettu Euroopan parlamentin ja neuvoston direktiivi 2000/53/EY(3)) ja asettanut raja-arvot ilmassa (ilmassa olevan lyijyn raja-arvosta 3. joulukuuta 1982 annettu neuvoston direktiivi 82/884/ETY(4)) ja vedessä olevalle lyijylle (ihmisten käyttöön tarkoitetun veden laadusta 3. marraskuuta 1998 annettu neuvoston direktiivi 98/83/EY(5)). Tuoreessa direktiiviehdotuksessa tiettyjen vaarallisten aineiden käytön rajoittamisesta sähkö- ja elektroniikkalaitteissa(6) esitetään lyijyn korvaamista sähkö- ja elektroniikkalaitteissa muutamia harvoja poikkeuksia lukuun ottamatta. Lisäksi komissio ehdotti lyijyn sisällyttämistä vesipolitiikan puitteista annettuun direktiiviin liittyvään prioriteettiaineiden luetteloon(7). Mikäli neuvosto ja parlamentti hyväksyvät ehdotuksen, komissio aikoo ehdottaa laatustandardeja pinta- ja rannikkovesille sekä päästöjen rajoittamista kahden vuoden kuluttua ehdotuksen hyväksymisestä.

Tanskan lyijystä antamaan ilmoitukseen (98/595/DK) liittyvässä tuoreessa lausunnossaan myrkyllisyyttä, ekomyrkyllisyyttä ja ympäristöä käsittelevä tiedekomitea (5. toukokuuta 2000 annettu lausunto, joka on nähtävissä seuraavassa Internet-osoitteessa: http://europa.eu.int/comm/food/fs/sc/sct/outcome_en.html) totesi, että yhteisön toimet ovat edistäneet ihmisten ja ympäristön lyijyaltistuksen yleistä vähenemistä. Tiedekomitea totesi lisäksi, että lyijyaltistuksen päälähde on lyijyn aiempi käyttö, erityisesti maalien ja bensiinin sisältämän lyijyn saastuttama pöly ja maaperä.

Komissio on lisäksi pyytänyt tiedekomiteaa arvioimaan kaikista lähteistä peräisin olevan lyijyn kokonaisriskin ihmisten terveydelle ja ympäristölle. Komissio tilaa tiedekomitean pyynnöstä riippumattomia tutkimuksia kerätäkseen teknisiä ja toksikologisia tietoja, joiden pohjalta se voi laatia lausuntonsa. Komissio käyttää tutkimusten tuloksia ja tiedekomitean lausuntoa pohjana toteuttaakseen mahdollisia ylimääräisiä erityistoimia terveydelle tai ympäristölle koituvien riskien vähentämiseksi. Näihin toimiin lukeutuvat tarvittaessa direktiivin 76/769/ETY mukaiset ehdotukset lyijyn markkinoinnin ja käytön rajoittamiseksi.

(1) EYVL B 196, 16.8.1967.

(2) EYVL L 262, 27.9.1976.

(3) EYVL L 269, 21.10.2000.

(4) EYVL L 378, 31.12.1982.

(5) EYVL L 330, 5.12.1998.

(6) KOM(2000) 347 lopullinen.

(7) EYVL C 177 E, 27.6.2000.